
Vurdering av om planen omfattes av forskrift om konsekvensutredning
Endringene som er foreslått i reguleringsplan for skole og barnehage på Hesseng (planID: 1996102/2025002) i forbindelse med etablering av nye boligtomter i Myrveien og Vigørveien, omfattes ikke av KU-forskriftens vedlegg I eller II. Det nye boligområdet er i samsvar med overordnede planer.

Vurdering etter KU-forskriftens § 9. Opplysninger som skal legges frem av forslagsstiller som grunnlag for ansvarlig myndighets vurdering etter § 11 eller § 12
For planer etter plan- og bygningsloven skal opplysninger etter denne paragrafen foreligge før oppstartsmøte, jf. plan- og bygningsloven § 12-8. For tiltak etter andre lover skal opplysningene foreligge senest ved søknad om tillatelse. Forslagsstiller skal også selv gjøre en foreløpig vurdering av om planen eller tiltaket kan få vesentlige virkninger for miljø eller samfunn etter § 10. Basert på kjent kunnskap skal det gis en kortfattet beskrivelse av:
a. planen eller tiltaket, tiltakets fysiske egenskaper og lokalisering og eventuelle rivningsarbeider

Endringen berører et område på ca 20 dekar, og er plassert mellom eksisterende bebyggelse. Endringene er i stor grad i tråd med eksisterende planer. Det legges opp til nye boligtomter i Vigør- og Myrveien. I forbindelse med dette var det behov å avklare avgrensning mellom boligformål og friområde, sette rammer for bebyggelsen samt ivareta verdiene som friområdet har. Tiltakets plassering er beskrevet nærmere i planbeskrivelsen. Det er ikke behov for rivningsarbeider.

b. miljøverdier som antas å bli vesentlig berørt og som krever særskilte hensyn

Området langs Portvinsbekken er vurdert til å ha noe miljøverdi. Området er befart og det er foreslått å sette en hensynssone for naturverdi på 10m, for å ivareta disse verdiene. 

c. planens eller tiltakets forventede vesentlige virkninger som følge av reststoffer, utslipp og produksjon av avfall

Vurdert: Ikke aktuelt.
d. forventede vesentlige virkninger som kan følge av bruken av naturressurser.

Tiltaket vil føre til noe nedbygging av natur, men dette arealet er allerede regulert til boligformål. Det er ikke forventet vesentlige virkninger som følge av bruken av naturresurser. 

Vurdering etter KU-forskriftens §10 Kriterier for vurderingen av om en plan eller et tiltak kan få vesentlige virkninger for miljø eller samfunn:
I vurderingen av om en plan eller et tiltak kan få vesentlige virkninger for miljø eller samfunn, skal det ses hen til egenskaper ved planen eller tiltaket, jf. annet ledd og planen eller tiltakets lokalisering og påvirkning på omgivelsene, jf. tredje ledd. Det skal også i nødvendig grad ses hen til egenskaper ved virkninger nevnt i fjerde ledd.

Egenskaper ved planen eller tiltaket omfatter:

a. størrelse, planområde og utforming

Endringen vil føre til at reguleringsplanen utvides. Samtidig er endringene i tråd med overordnede planer. Endringene går ut på justering av avgrensning mellom arealformål samt fastsettelser av detaljer og plassering tilknyttet den nye boligbebyggelsen. Endringene er ikke av en slik karakter at de går utover rammene i gjeldende planer.

b. bruken av naturressurser, særlig arealer, jord, mineralressurser, vann og biologiske ressurser

Avgrensning mellom området avsatt til boligformål og friområdet vil justeres noe, men dette fører ikke til et tap av friområde, eller ytterligere nedbygging av friområdet. Det er satt inn en hensynssone for å ivareta naturmangfold langs bekken. 

c. avfallsproduksjon og utslipp

Avfallsproduksjonen er minimal, og tas hånd om lokalt.

d. risiko for alvorlige ulykker og/eller katastrofer.

Ikke registrert. Flomfare og grunnforhold for de planlagte tiltakene har blitt utredet.
Lokalisering og påvirkning på omgivelsene omfatter en vurdering av om planen eller tiltaket kan medføre eller komme i konflikt med:

a. verneområder etter naturmangfoldloven kapittel V eller markaloven § 11, utvalgte naturtyper (naturmangfoldloven kapittel VI), prioriterte arter, vernede vassdrag, nasjonale laksefjorder og laksevassdrag, objekter, områder og kulturmiljø fredet etter kulturminneloven

Det er ikke registrert særskilte vernede natur- og kulturverdier i det berørte området. På bakgrunn av funn i befaring av området, er det valgt å sette inn en hensynssone for bevaring av natur langs bekken, for å ivareta verdiene dette arealet har. 

b. truede arter eller naturtyper, verdifulle landskap, verdifulle kulturminner og kulturmiljøer, nasjonalt eller regionalt viktige mineralressurser, områder med stor betydning for samisk utmarksnæring eller reindrift og områder som er særlig viktige for friluftsliv

Deler av det berørte området blir brukt som et friområde. Området nærmest boligene blir ikke like mye brukt, og endringen ivaretar gang- og sykkelvei til friområdet. Endringene som foreslås vil ikke føre til negative konsekvenser for bruk av friområde. 

Ingen av de resterende temaene blir berørt av endringene. 

c. statlige planretningslinjer, statlige planbestemmelser eller regionale planbestemmelser gitt i medhold av plan- og bygningsloven av 27. juni 2008 nr. 71 eller rikspolitiske bestemmelser eller rikspolitiske retningslinjer gitt i medhold av plan- og bygningsloven av 14. juni 1985 nr. 77.

Fortetting er i tråd med statlige planretningslinjer. 

d. større omdisponering av områder avsatt til landbruks-, natur- og friluftsformål, samt reindrift eller områder som er regulert til landbruk og som er av stor betydning for landbruksvirksomhet

Vurdering: Ikke aktuelt. 

e. økt belastning i områder der fastsatte miljøkvalitetsstandarder er overskredet

Vurdering: Ikke aktuelt. 

f. konsekvenser for befolkningens helse, for eksempel som følge av vann- eller luftforurensning

Vurdering: Ikke aktuelt.

g. vesentlig forurensning eller klimagassutslipp

Vurdering: Ikke aktuelt.

h. risiko for alvorlige ulykker som en følge av naturfarer som ras, skred eller flom.

Sikker byggegrunn er vurdert, og er enten dokumentert gjennom undersøkelser eller ivaretatt gjennom foreslåtte tiltak som oppfyller kravene i plan- og bygningsloven § 28-1 og TEK17.
I vurderingen av om planen eller tiltaket kan få vesentlige virkninger og følgelig skal konsekvensutredes, skal det ses hen til virkningenes intensitet og kompleksitet, sannsynlighet for at virkningene inntreffer og når de inntreffer, varighet, hyppighet og mulighet for å reversere eller begrense dem, om virkningene strekker seg over landegrensene eller til marine områder utenfor nasjonal jurisdiksjon, samt samlede virkninger av forslaget til plan eller tiltak og andre eksisterende, godkjente eller planlagte planer eller tiltak.

Konklusjon: Etter kommunens vurdering omfattes endringene ikke av forskrift om konsekvensutredninger.

